
VILNIAUS MIESTO SAVIVALDYBĖS BIUDŽETINĖS ĮSTAIGOS
„SKAITLIS“
DIREKTORIUS

ĮSAKYMAS
DĖL DOKUMENTŲ, SUSIJUSIŲ SU DARBO UŽMOKESČIU, PATEIKIMO TVARKOS IR TERMINŲ APRAŠO PATVIRTINIMO

2026 m. vasario 13 d. Nr. V-10
Vilnius

	Vadovaudamasi Vilniaus miesto savivaldybės mero 2024 m. balandžio 5 d. potvarkiu Nr. 22-30/24, patvirtintu Biudžetinės įstaigos „Skaitlis“ direktoriaus pareigybės aprašymo 11.1 papunkčiu:
1. T v i r t i n u  Dokumentų, susijusių su darbo užmokesčiu, pateikimo tvarkos ir terminų aprašą. 
2. N u s t a t a u  šio įsakymo įsigaliojimą – kitą dieną po jo pasirašymo.



Direktorė					           				    Jurgita Žukauskaitė




	
	PATVIRTINTAS
Biudžetinės įstaigos „Skaitlis“ 
direktoriaus 2026-02-13 įsakymu Nr. V-10 




[bookmark: _Hlk185587923]DOKUMENTŲ, SUSIJUSIŲ SU DARBO UŽMOKESČIU, PATEIKIMO TVARKOS IR TERMINŲ APRAŠAS

I. BENDROSIOS NUOSTATOS
1. [bookmark: _Hlk132888475]Šis Dokumentų, susijusių su darbo užmokesčiu, pateikimo tvarkos ir terminų aprašas (toliau – Aprašas) reglamentuoja dokumentų, reikalingų darbo užmokesčio apskaitai tvarkyti ir ataskaitoms rengti, teikimo Centralizuotos apskaitos įstaigai tvarką ir terminus.
2. Apraše vartojamos sąvokos:
2.1. Įstaiga – Vilniaus miesto savivaldybės kontroliuojamas viešojo sektoriaus subjektas,  kurio finansinės apskaitos tvarkymas perduotas Centralizuotos apskaitos įstaigai;
2.2. Centralizuotos apskaitos įstaiga – biudžetinė įstaiga „Skaitlis“, kuri organizuoja Įstaigos finansinės apskaitos tvarkymą pagal su Įstaiga sudarytą Buhalterinės apskaitos organizavimo sutartį;
2.3. [bookmark: _Hlk185588051][bookmark: _Hlk185592951]Įsakymai – Įstaigos vadovo įformintas sprendimas ir / ar nurodymas, kuriuo  sprendžiami tam tikri konkretūs su darbo užmokesčio ir kitų išmokų Įstaigos darbuotojams priskaitymu, atskaitymu, išmokėjimu ir / ar apskaita susiję klausimai. 
2.4. Dokumentai – visi Įstaigos parengti ir Centralizuotos apskaitos įstaigai  teikiami dokumentai, kurie reikalingi darbuotojų darbo užmokesčio bei kitų išmokų apskaičiavimui, mokėjimui, apskaitai ar atskaitymams, įskaitant įsakymus, darbo laiko apskaitos žiniaraščius ir kitus finansinei apskaitai reikalingus dokumentus; 
2.5. DK – Lietuvos Respublikos darbo kodeksas;.
3. [bookmark: _Hlk185597597]Centralizuotos apskaitos įstaigai pateikiami Dokumentai privalo atitikti įstatymų ir kitų teisės aktų, reglamentuojančių viešojo sektoriaus subjektų darbo užmokesčio apskaitos, reikalavimus.
4. Įstaigos aptarnaujamos nuotoliniu būdu. Paklausimai priimami elektroniniu paštu, adresu info@skaitlis.lt, arba telefonu +370  5 262 2916 ir/ar  +370  653 02477.

II. REIKALAVIMAI DOKUMENTAMS
5. Įsakymai turi atitikti Dokumentų rengimo taisykles, patvirtintas Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl Dokumentų rengimo taisyklių patvirtinimo“. Siekiant išvengti netikslumų ir užtikrinti atitiktį nustatytiems standartams, Centralizuotos apskaitos įstaigai teikiami įsakymai turi būti rengiami naudojant parengtus šablonus: https://skaitlis.lt/formos-ir-sablonai/darbo-uzmokestis-2/. Šablonai reguliariai peržiūrimi ir, esant poreikiui, atnaujinami, todėl prieš naudojimą rekomenduojama įsitikinti, kad naudojama galiojanti dokumento versija. Atnaujinimo data nurodoma prie šablono pavadinimo.
6. Įsakymai turi būti rengiami laikantis šių reikalavimų: (1) įsakymas turi būti parengtas tvarkingai, aiškiai ir vientisai, tai turi būti vienas dokumentas, neskaidomas į atskiras dalis ar lydinčiuosius dokumentus, (2) kiekvienam įsakymui suteikiamas atskiras numeris, kuris yra unikalus ir negali būti keičiamas, (3) jei įsakymas yra keičiamas ar papildomas, turi būti pateikiamas naujas įsakymas, aiškiai nurodant, kurio ankstesnio įsakymo nuostatos yra keičiamos ar papildomos (nurodant dokumento numerį ir datą) bei konkretūs keistini ar papildytini punktai, (4) įsakymai gruodžio ir sausio mėnesiams turi būti rengiami atskirai, užtikrinant aiškų kalendorinių metų atskyrimą.
7. Įsakymai dėl piniginių išmokų (premijų), priemokų, kasmetinių atostogų, papildomų poilsio dienų tėvams, auginantiems vaikus („mamadienių“/„tėvadienių“), papildomų poilsio dienų profesinių sąjungų nariams pateikiami vienu įsakymu, sudaromu visam mėnesiui, vienu sąrašu, apimančiu visus atitinkamus darbuotojus. Atskirų įsakymų rengimas galimas tik išimtiniais atvejais, kai nėra galimybės įtraukti darbuotojų į bendrą įsakymą.
8. Įsakymas kasmetinėms atostogoms teikiamas pagal atostogų grafiką vienas visiems darbuotojams (vasaros atostogų laikotarpiui). Pastabose reikia nurodyti išmokėjimo būdą (pvz. kartu su [nurodyti mėnesį] mėnesį išmokamu darbo užmokesčiu (pagal DK 130 str. 3 d. t. y. tada, kai mokamas užmokestis už skaičiuojamąjį laikotarpį) arba kartu su [nurodyti mėnesį] mėnesį išmokama darbo užmokesčio dalimi už pirmąją mėnesio pusę (avansas) (pagal DK 130 str. 2 d., prieš atostogas). 
9. Kartu su įsakymu dėl atostogų privaloma pateikti atostogų skaičiavimui įtaką turinčius dokumentus, tokius kaip įsakymai dėl priemokų, pavadavimų, naktinių / šventinių valandų ir kitų veiksnių, turinčių įtakos atostogų apskaičiavimui, taip pat „Excel“ formatu užpildyta lentelė, kuri perduodama tiesiogiai įstaigą aptarnaujančiam apskaitos specialistui.
10. Įsakymai kasmetinėms atostogoms ne pagal atostogų grafiką pateikiami iš karto po pasirašymo laikantis dokumentų, reikalingų darbo užmokesčiui paskaičiuoti terminų bei 8 ir 9 punkte nurodytų reikalavimų. 
11. Įsakymai dėl darbuotojų priėmimo pateikiami kartu su visa reikalinga informacija: prašymu dėl NPD (neapmokestinamųjų pajamų dydžio) taikymo, darbuotojo banko sąskaitos numeriu, darbuotojo prašoma suma („avansu“) už pirmą mėnesio pusę, darbuotojo el. pašto adresu, kuriuo prašoma siųsti atsiskaitymo lapelius, ir kita aktualia informacija. Darbuotojų priėmimo į darbą dokumentai turi būti pateikiami ne vėliau kaip vieną darbo dieną iki darbo santykių pradžios, kad duomenys „Sodrai“ būtų pateikti laiku, prieš darbuotojui pradedant dirbti.
12. Jei darbuotojas yra užsienio pilietis, turi būti pateikta informacija LDU pranešimo formai užpildyti: Lietuvos Respublikoje suteiktas asmens kodas, jeigu asmens kodas nesuteiktas, nurodomas užsienietį identifikuojantis numeris / kodas, nurodoma asmens gimimo data, pilietybė, nurodoma valstybė (iš kurios asmuo atvyko), asmens dokumento (patvirtinantis užsieniečio teisėtą buvimą Lietuvoje) rūšis, nurodyto dokumento numeris, dokumentą išdavusi valstybė, dokumento galiojimo laikotarpis. Pasikeitus užsieniečio įdarbinimo aplinkybėms (pvz., dokumento galiojimo laikui, sutarties tipui ir kt.), pateikiama visa reikalinga informacija LDU pranešimui. Apie reikiamą informaciją, kurią privalote pateikti darbo užmokesčio apskaitos specialistui dėl LDU pranešimo, galite rasti V-401/EV-281/V-395 Dėl Informacijos apie Lietuvoje dirbančius užsieniečius pateikimo (e-tar.lt).
13. Įsakymai dėl darbuotojų atleidimo pateikiami kartu su visa informacija, reikalinga galutiniam atsiskaitymui apskaičiuoti: darbo laiko apskaitos žiniaraščiu, įsakymais dėl darbo krūvio (jei buvo pasikeitimų), informacija apie priemokas, išskaitas už maitinimą ir panašiai. Taip pat turi būti nurodytas nepanaudotų atostogų dienų skaičius.
14. [bookmark: _Hlk212724416]Įsakymai apie darbuotojų maitinimą pateikiami įprasta įsakymų pateikimo tvarka. Įstaiga užpildo lentelę „Excel“ formatu, įvedant sumą prie valgančio asmens ir pateikia darbo užmokesčio apskaitos specialistui. 
15. Darbo laiko apskaita vedama personalo valdymo sistemoje „PASKATA“. Jeigu pildomas darbo laiko žiniaraštis „Excel“ formatu arba naudojant kitas personalo valdymo programas, darbo laiko apskaitos žiniaraštis turi būti perduotas atsakingam darbo užmokesčio apskaitos specialistui per sistemą AVILYS konvertuotas į pdf formatą. Darbo laiko apskaitos žiniaraštis turi būti tvarkingas, be klaidų, vientisas, sudarytas abėcėlės tvarka pagal darbuotojų pavardes. Rekomenduojame naudoti darbo laiko apskaitos žiniaraščio sutartinį žymėjimą. Pildant darbo laiko apskaitos žiniaraščius, juose: 
· nurodoma dirbama pareigybės dalis („etato dydis“ ir / arba dalis darbo valandomis); 
· jei asmuo dirba papildomą darbą jungimo būdu (ar darbą padidintu mastu), toks darbas apskaitomas (nurodomas) atskira eilute; 
· jei darbuotojo papildomas darbas atliekamas gretinimo būdu (tuo pačiu metu kaip ir pagrindinė pareiga), toks darbas apskaitomas (žymimas) toje pačioje eilutėje, kaip ir pagrindinis darbas, tačiau prie pagrindinių pareigų pavadinimo papildomai (per išskiriamąjį žymeklį) turi būti nurodytos gretinamos pareigos ir žymimos tik pagrindinio darbo valandos;   
· nustatyta darbo laiko norma turi sutapti su skaičiuojamojo mėnesio darbo laiko norma; 
· turi būti išskirtos ir aiškiai pateiktos naktinės, šventinės, viršvalandinės ar kitos valandos;
· valandos turi būti rašomos dešimtainėje sistemoje;
· darbo laiko apskaitos žiniaraštis turi būti suformuotas taip, kad spausdinimo atveju tilptų į A4 lapą, visi ženklai būtų matomi, kalendorinės dienos matomos kiekviename lape, sunumeruoti lapai.
16. [bookmark: _Hlk212559639]Darbo laiko apskaitos žiniaraštis pateikiamas su visais Įstaigos atsakingų asmenų parašais.
17. Aptikus neatitikimų ar klaidų darbo laiko apskaitos žiniaraščiuose, su jais susiję įsakymai ar kiti pateikti Dokumentai turi būti nedelsiant pataisyti ir pateikti darbo užmokesčio apskaitos specialistui iš naujo, ne vėliau kaip per 1 darbo dieną nuo klaidos nustatymo datos. Ištaisius klaidas, darbo laiko apskaitos žiniaraštis pateikiamas tų darbuotojų, kuriems buvo taisytos klaidos, su Įstaigos atsakingų asmenų parašais. 

III. DOKUMENTŲ PATEIKIMO TERMINAI IR TVARKA
18. Darbo laiko apskaitos žiniaraštis už praėjusį mėnesį pateikiamas paskutinę mėnesio darbo dieną, tačiau ne vėliau nei pirmą einamojo mėnesio darbo dieną. Dėl klaidų ar neatitikimų koreguojamas darbo laiko žiniaraštis turi būti persiunčiamas ne vėliau nei per 1 darbo dieną nuo informavimo apie klaidą (neatitikimą).
19. Dokumentai (įskaitant Įsakymus) teikiami nuolatos, iškart atsiradus apskaitos įvykiui. Dokumentai, kurie turi būti įtraukiami į darbo užmokesčio mokėjimus už pirmą mėnesio pusę (avansu), turi būti pristatyti iki einamojo mėnesio 10 d., visi kiti – iki einamojo mėnesio 25 dienos. Įstaigoms pavėlavus pateikti reikiamus dokumentus pagal nustatytus terminus, Centralizuotos apskaitos įstaiga neatsako už laiku nevykdomus savo įsipareigojimus, įskaitant lėšų darbuotojams neišmokėjimą. Su darbo užmokesčio mokėjimu už pirmą mėnesio pusę (avansu) gali būti mokama tik darbo užmokestis už kasmetines atostogas, darbo užmokestis atleidžiamiems darbuotojams. Visi kiti apmokėjimai (priedai, priemokos ir pan.) mokami su einamojo mėnesio darbo užmokesčiu iki kito mėnesio 15 dienos. 
20. Dokumentai apie darbo krūvio, pareiginės algos koeficientų pasikeitimą, reikalingus pareigybių sąrašams tvirtinti, pateikiami ne vėliau nei iki einamųjų metų vasario 15 dienos. Krūvio ir koeficientų pasikeitimo nuo rugsėjo mėnesio įsakymai pateikiami ne vėliau nei iki einamųjų metų rugsėjo 18 dienos.
21. Įsakymai, susiję su pašalpų, vienkartinių ir kitų išmokų piniginių išmokų skyrimu, turi būti  rengiami teisės aktų nustatyta tvarka, o, skiriant minėtas išmokas darbuotojams, turi būti aiškiai nurodytas priemokų / išmokų skyrimo pagrindas. Nesant aiškiai nurodyto skyrimo pagrindo, įsakymas laikomas netinkamu vykdyti ir grąžinamas papildyti.
22. Prieš tvirtinant įsakymus, susijusius su darbo užmokesčio padidinimais, priemokų ir išmokų mokėjimu, būtina atsakingai planuoti esamą biudžetą, derinti su įstaigai priskirtu Biudžeto skyriaus ekonomistu ir tik suderinus teikti reikalingą dokumentaciją apmokėjimui. 
23. Darbuotojų atleidimo dokumentų pateikimo tvarka
Atsižvelgiant į tai, kad lėšos užsakomos ir atsiskaitymai atliekami centralizuotai du kartus per mėnesį, Įstaiga, priimdama sprendimą dėl darbuotojo atleidimo, privalo iš anksto numatyti lėšų poreikį ir užtikrinti įsakymų dėl atleidimo iš darbo ir kitų susijusių dokumentų pateikimą toliau nurodytais terminais:
· [bookmark: _Hlk196228302]jei galutinis atsiskaitymas numatomas kartu su darbo užmokesčiu už pirmą mėnesio pusę (avansu) (išmokėjimas iki 25 d.) – atleidimo iš darbo dokumentus būtina pateikti iki einamojo mėnesio 10 d.;
· jei galutinis atsiskaitymas numatomas kartu su darbo užmokesčiu už antrą mėnesio pusę (išmokėjimas iki kito mėnesio 15 d.) – atleidimo iš darbo dokumentus būtina pateikti tą pačią darbo dieną, bet ne vėliau kaip per 1 darbo dieną po darbo santykių pabaigos.
Nustačius, kad atsiskaitymas su darbuotoju negali būti atliktas iki darbo santykių pabaigos, būtina raštu gauti darbuotojo sutikimą, kad atsiskaitymas bus atliktas per 10 darbo dienų nuo darbo santykių pasibaigimo. 
24. Terminuotų sutarčių pakeitimo įsakymai pateikiami ne vėliau nei prieš 5 darbo dienas iki termino pabaigos. Rekomenduojama terminuotų sutarčių pakeitimo į neterminuotą pradžią taikyti nuo kito mėnesio 1 dienos.
25. Įsakymai ir kiti dokumentai, perduodami Centralizuotai apskaitos įstaigai, teikiami steigėjo nustatyta tvarka per DVS Avilį arba, kai įstaiga dar neturi dokumentų valdymo sistemos, per e. pristatymo sistemą. 
IV. ATOSTOGŲ LIKUČIŲ DERINIMAS 
26. [bookmark: _Hlk221644406]Atostogų likučiai yra derinami kiekvienų kalendorinių metų pradžioje, ne vėliau nei iki sausio 20 d. Atostogų likučio žiniaraštis yra siunčiamas Įstaigai derinimui. Pastebėjus neatitikimus, Įstaiga apie tai turi informuoti atsakingą apskaitos specialistą per 5 darbo dienas nuo jų gavimo. Sutikrinti ir teisingi atostogų likučio žiniaraščiai, patvirtinti Įstaigos vadovo parašu, privalo būti pateikiami Centralizuotai apskaitos įstaigai per 5 darbo dienas nuo jų gavimo.

V. BAIGIAMOSIOS NUOSTATOS
27. Įstaiga yra atsakinga už dokumentų turinio teisingumą ir teisėtumą, taip pat už dokumentų pateikimą nurodytais terminais.
28. Centralizuotos apskaitos įstaiga atsakinga už darbo užmokesčio apskaičiavimo atlikimo teisingumą pagal pateiktus dokumentus.
29. Centralizuotos apskaitos įstaiga turi teisę sustabdyti vykdymą, jei Dokumentas neatitinka ar prieštarauja teisės aktų reikalavimams arba Įstaiga neturi pakankamai lėšų išmokėjimui atlikti.
30. [bookmark: _Hlk185599667]Įstaigai pažeidus Dokumentų teikimo terminus, Centralizuotos apskaitos įstaiga atleidžiama nuo atsakomybės už savalaikį savo įsipareigojimų vykdymą (įskaitant lėšų išmokėjimą).
31. Centralizuotos apskaitos įstaiga apie neracionalų Įstaigos biudžeto panaudojimą ir terminų nesilaikymą turi teisę informuoti Vilniaus miesto savivaldybės atsakingą skyrių.
32. Centralizuota apskaitos įstaiga, esant poreikiui, turi teisę keisti Aprašą. Aprašo pakeitimai taikomi nuo susipažinimo su jais dienos.

